Дзяржаўны архіў Віцебскай вобласці

Дзяржаўны архіў Віцебскай вобласці — архіў, размешчаны ў Віцебску. Размешчаны па вуліцы Калініна, 22. Дырэктар Таццяна Міхайлаўна Свістунова.

 Гісторыя 
У 1919 годзе ўтворана Віцебскае губернскае архіўнае ўпраўленне (Віцебскі губархіў).

7 сакавіка 1922 г. пераўтворана ў Віцебскі губернскі аддзел Цэнтральнага архіва РСФСР, а 30 лістапада ў Віцебскае губернскае архіўнае бюро.

12 верасня 1924 г. перайменавана ў Віцебскі акруговы аддзел (Віцебскі акруговы архіў або акрархіў) Цэнтральнага архіва БССР.

8 снежня 1927 г. утвораны Віцебскі гістарычны архіў. 1 кастрычніка 1929 г. архіў рэарганізаваны ў Віцебскае аддзяленне ЦАУ БССР. 21 лютага 1933 г. аддзяленне перайменавана ў Паўночна-Беларускае аддзяленне ЦАУ БССР.

1 красавіка 1936 г. Паўночна-Беларускае аддзяленне ЦАУ БССР было рэарганізавана ў Віцебскае аддзяленне цэнтральных дзяржаўных архіваў БССР. 5 ліпеня 1938 г. аддзяленне пераўтворана ў Віцебскі абласны дзяржаўны архіў. З 1939 года Дзяржаўны архіў Віцебскай вобласці. У маі 1992 г. Дзяржаўнаму архіву Віцебскай вобласці перададзены дакументы партыйнага архіва Віцебскага абласнога камітэта Камуністычнай партыі Беларусі.

 Фонды 
У архіве захоўваецца 2 332 фонды, 1 366 539 адзінак захоўвання. Фонды архіва ахопліваюць храналагічны перыяд з 1917 г. па цяперашні час, а таксама асобныя дакументы XIX ст., а тэрытарыяльная - колішнюю Віцебскую губерню, скасаваныя Езярышчанскі, Мехаўскі, Сіроцінскі, Суражскі, Ульскі раёны, горад Віцебск, Бешанковіцкі, Віцебскі, Гарадоцкі, Лёзненскі, Чашніцкі, Шумілінскі раёны Віцебскай вобласці.

Катэгорыя:Вуліца Калініна (Віцебск)
Катэгорыя:Архівы Беларусі
Катэгорыя:Арганізацыі Беларусі
Катэгорыя:1919 год у Віцебску
Катэгорыя:З’явіліся ў 1919 годзе